ابن عبدالبر نے الاستیعاب فی معرفۃ الاصحاب میں بھی یہی دونوں روایتیں نقل کی ہیں ، اگرچہ ان روایتوں کی صورت واقعہ میں اختلاف ہے ، مگر تضاد نہیں ، اس لیے ان میں سے کسی کو غلط نہیں کہا جا سکتا ،ہو سکتا ہے کہ یہ تمام واقعات یکے بعد دیگرے آتے رہے ،مگر حجاج بن یوسف ضبط کرتا رہا،لیکن جب اس نے دیکھا کہ عبد اللہ ابن عمر رضی اللہ عنہ کے سامنے اس کی پیش نہیں چلتی اور وہ اس کو مطلق دھیان میں نہیں لاتے تو اخیر میں آپ کا قصہ ختم کردینے کا فیصلہ کر لیا ، لیکن علی الاعلان وہ آپ پر ہاتھ نہیں ڈال سکتا تھا ، اس لیے یہ صورت نکالی کہ اپنے آدمیوں میں سے کسی کو حکم دیا کہ وہ حج کے موقع پر جب لوگوں کا ازدحام ہوتا ہے مسموم نیزہ سے آپ کے پاؤں میں خراش دیدیں ، اس ازدحام میں زخمی کرنے والا گرفتار بھی نہ ہو سکے گا اور زہر کے اثر سے آپ کا کام بھی تمام ہوجائے گا اوریہ ہوا ،جب آپ بیمار ہوئے تو حجاج بن یوسف عیادت کو آیا اور مزاج پرسی کے بعد کہاکہ کاش مجھ کو ملزم کا پتہ چل جاتا تو میں اس کی گردن اُڑا دیتا،آپ نے فرمایا تم ہی نے یہ سب کچھ کیا اور پھر کہتے ہو کہ میں مجرم کو قتل کر دیتا،نہ تم حرم میں اسلحہ باندھنے کی اجازت دیتے نہ یہ واقعہ پیش آتا ، یہ سن کر وہ خاموش ہو گیا ۔
Entity: الاستیعاب فی معرفۃ الاصحاب — Type: /art/written_work, /art